
ЗАПИСНИК

СА ЧЕТРДЕСЕТЕ СЕДНИЦЕ ГРАДСКОГ ВЕЋА ГРАДА ЧАЧКА

Одржане 3. марта 2026. године, у сали Градског већа града Чачка, са почетком у 13,30 часова.
У   смислу   члана   15.   Пословника   Градског   већа   града   Чачка,   Владан Милић, заменик градоначелника града Чачка, отворио је 40. седницу Градског већа и истом председаваo.

Констатовао је:

· да  од  укупно  13  чланова  Градског  већа  седници  присуствује  11 чланова и то:  Владан Милић, др Иван Глишић, Душан Радојевић, Драган Штављанин, Милош Обреновић, Александар Каплановић, Александар Максимовић, Владимир Ристовић, Бранка Павловић, др Славица Драгутиновић и др Милош Папић а одсутни су Милун Тодоровић и др Иван Глишић.
· да у смислу члана 15. Пословника Градског већа града Чачка, Градско веће има кворум,  те  може да ради и пуноважно одлучује;

·   да седници Градског већа присуствују:

· Рајко Баралић, заменик председника Скупштине
· Мирослав Петковић, начелник Градске управе за опште и заједничке послове

· Урош Беседић, секретар Скупштине града Чачка
· Милош Теофиловић, помоћник градоначелника за друштвене делатности
· Љиљана Станишић, начелник Градске управе за опште и заједничке послове
· Дејан Рашић, начелник Градске управе урбанизам
· Небојша Бежанић, Градски правобранилац
· Бранко Ћаловић, директор Уметничке галерије „Надежда петровић“ Чачак

· представници средстава јавног информисања
***

У смислу члана 16. Пословника Градског већа града Чачка, Владан Милић, предложио је дневни ред који је достављен уз материјал за седницу.
Питао је да ли има предлога за измену или допуну дневног реда. 
Како није било предлога за измену и допуну дневног реда, Градско веће је једногласно утврдило следећи:

ДНЕВНИ РЕД:
РАД ПО ТАЧКАМА ДНЕВНОГ РЕДА: 
1. РАЗМАТРАЊЕ ИЗВЕШТАЈА О РАДУ УМЕТНИЧКЕ ГАЛЕРИЈЕ „НАДЕЖДА ПЕТРОВИЋ“ ЧАЧАК

2. ДОНОШЕЊЕ ПРАВИЛНИКА О УТВРЂИВАЊУ ПРОГРАМА ПОМОЋИ И ОБНОВЕ ИЗГОРЕЛИХ И ОШТЕЋЕНИХ ЕКОНОМСКИХ ОБЈЕКАТА НА ТЕРИТОРИЈИ ГРАДА ЧАЧКА УСЛЕД ДЕЈСТВА ПОЖАРА У ЈУНУ, ЈУЛУ И АВГУСТУ 2025. ГОДИНЕ

3. ДОНОШЕЊЕ РЕШЕЊА О ПРИСТУПАЊУ ОТУЂЕЊУ ГРАЂЕВИНСКОГ ЗЕМЉИШТА УДЕЛА ГРАДА ОД 2/3 НА КП.БР. 1270 КО ЧАЧАК НА ИМЕ НАКНАДЕ ЗА ЕКСПРОПРИСАНУ КП.БР.533/3 КО ЧАЧАК ЗА ПОТРЕБЕ ИЗГРАДЊЕ БАЊАЛУЧКЕ УЛИЦЕ

4. ДОНОШЕЊЕ РЕШЕЊА О ПРИСТУПАЊУ ОТУЂЕЊУ ИЗ ЈАВНЕ СВОЈИНЕ КП.БР.6607/8 КО ЧАЧАК НА ИМЕ НАКНАДЕ ЗА ЕКСПРОПРИСАНЕ НЕПОКРЕТНОСТИ РАДИ ИЗГРАДЊЕ САОБРАЋАЈНИЦЕ – УЛИЦЕ БРОЈ 10

5. ДОНОШЕЊЕ РЕШЕЊА О ПРИСТУПАЊУ ОТУЂЕЊУ ИЗ ЈАВНЕ СВОЈИНЕ К.БР. 5811/5 КО ЧАЧАК НА ИМЕ НАКНАДЕ ЗА ЕКСПРОПРИСАНУ НЕПОКРЕТНОСТ РАДИИ ЗГРАДЊЕ САОБРАЋАЈНИЦЕ – УЛИЦЕ 10

6. А) ДОНОШЕЊЕ ОДЛУКЕ О РАСПИСИВАЊУ ЈАВНОГ ПОЗИВА ЗА УЧЕШЋЕ НА КОНКУРСУ ЗА СУФИНАНСИРАЊЕ ПРОЈЕКАТА ЗА ОСТВАРИВАЊЕ ЈАВНОГ ИНТЕРЕСА У ОБЛАСТИ ЈАВНОГ ИНФОРМИСАЊА НА ТЕРИТОРИЈИ ГРАДА ЧАЧКА У 2026. ГОДИНИ 

Б) РАСПИСИВАЊЕ ЈАВНОГ ПОЗИВА ЗА УЧЕШЋЕ НА КОНКУРСУ ЗА СУФИНАНСИРАЊЕ ПРОЈЕКАТА ЗА ОСТВАРИВАЊЕ ЈАВНОГ ИНТЕРЕСА У ОБЛАСТИ ЈАВНОГ ИНФОРМИСАЊА НА ТЕРИТОРИЈИ ГРАДА ЧАЧКА У 2026. ГОДИНИ 



РАД ПО ТАЧКАМА ДНЕВНОГ РЕДА:

ПРВА ТАЧКА:
РАЗМАТРАЊЕ ИЗВЕШТАЈА О РАДУ УМЕТНИЧКЕ ГАЛЕРИЈЕ „НАДЕЖДА ПЕТРОВИЋ“ ЧАЧАК

У оквиру ове тачке дневног реда, Бранко Ћаловић, упознао је чланове Градског већа са Извештајем о раду Уметничке галерије „Надежда Петровић“ за 2025. годину детаљно образложивши све програмске активности које су реализоване у 2025. години, као и финансијски извештај и извештај о раду Управног и Надзорног одбора. Посено је истакао да је на свечаној седници Скупштине Националног комитета ICOM Србија, Уметничкој галерији „Надежда Петровић“ додељена награда МУЗЕЈ ГОДИНЕ, за богат и разноврстан програм који је Галерија организовала у тада протеклој 2024. години.
По завршеном уводном излагању отворен је претрес у коме су учешће узели:
Др Славица Драгутиновић, поставила је питање да ли постоји могућност да ова установа едукује ђаке па и њихове професоре о личностима и догађајима из српске историје, јер је приметан недостатак познавања тих чињеница. Истакла је да је програм који је реализовала установа и да су гостовања по другим градовима и општинама за сваку похвалу, те да на томе треба и даље радити.
Бранко Ћаловић, истакао је да је Уметничка галерија обавила разговоре са активом директора основних и средњих школа, где су преузели обавезу да децу из основних и средњих школа доводе у Галерију на једну врсту јавног часа уз присуство кустоса из Галерије, а са професорима из Гимназије из области дизајна, медија и уметности већ одавно постоји сарадња и одвијају се јавни часови.
По упознавању са Извештајем и завршеном претресу, Градско веће је једногласно усвојило Извештај о раду Уметничке галерије „Надежда Петровић“ Чачак за 2025 годину и доставило Скупштини на разматрање и усвајање.
ДРУГА ТАЧКА:
ДОНОШЕЊЕ ПРАВИЛНИКА О УТВРЂИВАЊУ ПРОГРАМА ПОМОЋИ И ОБНОВЕ ИЗГОРЕЛИХ И ОШТЕЋЕНИХ ЕКОНОМСКИХ ОБЈЕКАТА НА ТЕРИТОРИЈИ ГРАДА ЧАЧКА УСЛЕД ДЕЈСТВА ПОЖАРА У ЈУНУ, ЈУЛУ И АВГУСТУ 2025. ГОДИНЕ

Љиљана Станишић, у уводном излагању по овој тачки дневног реда, упознала је чланове Градског већа са предлогом Правилника о утврђивању помоћи и обнове изгорелих и оштећених економских објеката на територији града Чачка услед дејства пожара. Истакла је да је Влада Републике Србије, у октобру 2025. године,  донела Закључак  којим се сагласила да Министарство за јавна улагања изврши пренос новчаних средстава јединицама локалне самоуправе у којима је проглашено стање елементарне непогоде, ради обнове објеката који су уништени или оштећени од елементарне и друге непогоде, односно пожара који се догодио у јуну, јулу и августу месецу 2025. године. Даље је истакла да је потребно да Градско веће, на основу Закона о обнови након елементарне и друге непогоде, донесе програм помоћи оддносно правилник о утврђивању прогерама помоћи, те да се та помоћ додељује из средстава буџета Републике Србије опредељених за град Чачак у износу од 1.600.000,00 динара. Мера која се утврђује програмом је давање бесповратних средстава у циљу обнове изгорелих и оштећених економских објеката и та средства не представљају накнаду настале штете већ помоћ у санирању тих објеката.
Владан Милић је указао да је Закључком Владе Републике Србије опредељен износ од 1500.000,00 динара а не 1.600.000,00 динара како је известилац навео, те да то треба исправити.
По упознавању са предлогом, Градско веће је, уз наведену исправку, једногласно донело

П Р А В И Л Н И К
о утврђивању програма помоћи и обнове изгорелих и оштећених економских објеката на територији града Чачка услед дејства пожара у јуну, јулу и августу 2025. године

                                                                       Члан 1.

 Овим правилником утврђује се програм помоћи и обнове изгорелих и оштећених економских објеката у својини грађана на територији града Чачка услед дејства пожара у јуну, јулу и августу 2025. године по основу Одлуке о проглашењу елементарне непогоде („Службени гласник РС”, бр. 61/25, 67/25 и 76/25) Владе Републике Србије и начин и поступак доделе бесповратне новчане помоћи. 

                                                                        Члан 2. 

Новчана помоћ додељује се из средстава буџета Републике Србије, опредељених граду Чачку у износу од 1.500.000 динара, Закључком Владе Републике Србије 05 Број: 401 11512/2025-2 од 24.10.2025. године у складу са Упутством за примену Закључка Владе Републике Србије 05 Број: 401-11512/2025-2 од 24.10.2025. године Министарства за јавна улагања Владе РС Број: 401-00-1006/2025-01 од 31.10.2025. године и Одлуком Посебне радне групе за процену висине и врсте помоћи регистрованим пољопривредним газдинствима и грађанима – пољопривредним произвођачима за отклањање последица пожара на подручјима захваћеним пожарима у јуну и јулу 2025. године од 23.09.2025. године.

                                                                        Члан 3. 

Мера која се утврђује овим програмом јесте давање бесповратних новчаних средстава у циљу обнове изгорелих и оштећених економских објеката, која средства не представљају накнаду настале штете, већ помоћ у санирању последица елементарне непогоде која се лицима - власницима економских објеката који су претрпели штету исплаћује на следећи начин: 

Објекти од чврстог материјала 

1. Објекти до 50 м2 2. 250.000 динара 

2.Објекти од 50 м2 до 100 м2 500.000 динара

3. Објекти преко 100 м2 800.000 динара

Објекти мешовите градње 

1. Објекти до 50 м2 2. 150.000 динара 

2. Објекти од 50 м2 до 100 м2 250.000 динара 

3. 3. Објекти преко 100 м2 400.000 динара
Објекти од лаког материјала 

1. Објекти до 50 м2 50.000 динара 

2. Објекти преко 50 м2 100.000 динара 

                                                                     Члан 4.
 Поступак за пружање помоћи покреће се пријавом штете у складу са Законом о обнови након елементарне и друге непогоде („Службени гласник РС”, број 112/15 – у даљем тексту: Закон), коју подноси власник економског објекта који је претрпео штету. Поступак којим се утврђује право на помоћ води се у складу са одредбама закона којим се уређује општи управни поступак. 

                                                                       Члан 5. 

Јединица локалне самоуправе без одлагања, а најкасније у року од 5 дана од дана ступања на снагу ове одлуке, позива грађане да пријаве насталу штету у року од 15 дана од дана објављивања позива.

Стручна комисија за процену штете од пожара, образована Решењем о образовању Комисије за за процену штете од пожара Број: 020-54/2025-II од 16.07.2025. године, поступајући по пријавама штете, непосредним изласком и увидом записнички утврђује чињенично стање, обим, врсту и степен оштећења и врши процену штете у складу са Одлуком Посебне радне групе за процену висине и врсте помоћи регистрованим пољопривредним газдинствима и грађанима – пољопривредним произвођачима за отклањање последица пожара на подручјима захваћеним пожарима у јуну и јулу 2025. године од 23.09.2025. године. Верификацију процене штете извршене од стране Стручне комисије за процену штете на стамбеним објектима врши Верификациона комисија Министарства за јавна улагања. 

                                                                    Члан 6. 

По пријави штете, извршеном утврђивању, процени и верификацији штете, Градска управа за опште и заједничке послове града Чачка у својству унутрашње организационе јединице Града Чачка, наставља поступак за утврђивање права на бесповратну новчану помоћ, позивом странци да се изјасни о верификованом записнику о процени штете и другим релевантним околностима од значаја за утврђивање права на помоћ. Уколико се странка која је уредно позвана не одазове позиву, а не оправда свој изостанак, сматраће се да је сагласна са верификованим записником. Првостепено решење о праву на помоћ, по спроведеном поступку, применом критеријума и мерила из овог програма помоћи и обнове, доноси овлашћено лице Градске управе за опште и заједничке послове и доставља га подносиоцу захтева и Градском правобранилаштву града Чачка. Против првостепеног решења може се изјавити жалба Комисији за утврђивање штете од елементарних непогода Владе РС у року од 15 (петнаест) дана од дана пријема решења. Против коначног решења може се покренути управни спор. Против пресуде Управног суда може се поднети захтев за преиспитивање судске одлуке Врховном касационом суду. Градска управа града Чачка, по пријему коначног решења о новчаној помоћи, врши исплату примаоцу помоћи на његов текући рачун наведен у коначном решењу.

                                                                   Члан 7. 
Приликом одлучивања о праву на помоћ грађанима, морају бити кумулативно испуњени следећи услови: 1) да је настала штета непосредна последица елементарне непогоде; 2) да је штета пријављена у складу са Законом и овом одлуком; 3) да је штета настала на територији града Чачка и да је штету претрпело лице које је власник економског објекта и које има пребивалиште на територији града Крушевца; 4) да је оштећена или уништена ствар била у редовној употреби; 5) да је ствар чувана са пажњом и на прописан начин као и да су предузете све мере ради смањења ризика од елементарне и друге непогоде. 

Члан 8.
Овај правилник ступа на снагу осмог дана од дана објављивања у „Службеном листу града Чачка“. 

ТРЕЋА ТАЧКА:
ДОНОШЕЊЕ РЕШЕЊА О ПРИСТУПАЊУ ОТУЂЕЊУ ГРАЂЕВИНСКОГ ЗЕМЉИШТА УДЕЛА ГРАДА ОД 2/3 НА К.П.БР. 1270 КО ЧАЧАК НА ИМЕ НАКНАДЕ ЗА ЕКСПРОПРИСАНУ К.П.БР.533/3 КО ЧАЧАК ЗА ПОТРЕБЕ ИЗГРАДЊЕ БАЊАЛУЧКЕ УЛИЦЕ

У оквиру ове тачке дневног реда, Дејан Рашић детаљно је упознао чланове Градског већа са предлогом решења којим се приступа отуђењу грађевинског земљишта удела града од 2/3 на парцели  број 1270 КО Чачак, на име накнаде за експроприсану парцелу 533/3 КО Чачак, за потребе изградње Бањалучке улице.
По упознавању са предлогом, Градско веће је једногласно донело следеће
Р Е Ш Е Њ Е

о приступању отуђењу грађевинског земљишта  удела града од 2/3 на к.п.бр.1270 КО Чачак на име накнаде за експроприсану к.п.бр.533/3 КО Чачак за потребе изградње Бањалучке улице

 I ПРИСТУПА СЕ отуђењу из  јавне својине града Чачка грађевинског земљишта односно удела од 2/3 на к.п.бр. 1270 КО Чачак (која парцела је у укупној површини од 319m2) сувласнику удела од 1/3 на к.п.бр.1270 Danilović Family Invest d.o.o. Čačak, на име накнаде за експроприсану к.п.бр. 533/3 КО Чачак у површини од 264m2 од ранијег власника Danilovic Family Invest d.o.o. Čačak, с тим да на име разлике у вредности Danilovic Family Invest d.o.o. Čačak исплати Граду Чачку износ од 379.650,92 динара.   
 II Приступање отуђењу удела града Чачка од 2/3 на к.п.бр.1270 КО Чачак из јавне својине града Чачка се спроводи на основу предлога ранијег власника к.п.бр. 533/3 КО Чачак Danilović Family Invest d.o.o. Čačak, изнетог у предлогу Градског правобранилаштва града Чачка од 16.12.2025. године, а све у поступку експропријације к.п.бр. 533/3 КО Чачак у површини од 264m2, ради изградње саобраћајнице - Бањалучка улица. 


III Поступак отуђења грађевинског земљишта спровешће Комисија за грађевинско земљиште. 
О б р а з л о ж е њ е


Градско правобранилаштво града Чачка поднело је захтев за израду предлога решења за Скупштину града Чачка, који је пред Градском управом за урбанизам заведен под бројем 463-80/2025-IV-2-07 од 17.12.2025. године, за споразумно давање ранијем власнику Danilović family Invest d.o.o. Čačak на име накнаде за експроприсану к.п.бр.533/3 КО Чачак, сувласничког удела града Чачка од 2/3 к.п.бр.1270 КО Чачак, обзиром да је Danilović family Invest d.o.o. Čačak власник удела од 1/3 на к.п.бр.1270 КО Чачак уз доплату Граду Чачку евентуалне разлике у вредности. Уз захтев је приложен поднесак пуномоћника адв. Бојана Пешића од 16.12.2025. године и извод из листа непокретности бр.11028.

Градска управа за урбанизам је по службеној дужности прибавила информацију о локацији бр.958-515/2025-IV-2-01 од 12.05.2025. године, списе предмета у поступку експропријације к.п.бр.533/3 КО Чачак број 465-412/2024-IV-2-07, процену тржишне вредности Министарства финансија - Пореске управе, филијала Чачак као и налаз и мишљење вештака грађевинске струке Драгана Вукајловића од 02.03.2026. године.


Увидом у податке катастра непокретности утврђено је да је к.п.бр. 1270 КО Чачак површине 319m2 у приватној својини подносиоца захтева Danilović Family Invest d.o.o. Čačak са обимом удела од 1/3 идеалне, а град Чачак је носилац права јавне својине са обимом удела од 2/3 идеалне.

Увидом у извод непокретности бр.9472 КО Чачак утврђено је да је к.п.бр.533/3 КО Чачак чија је површина 264m2, у јавној својини града Чачка са обимом удела 1/1,  а на основу решења о експропријацији Градске управе за урбанизам града Чачка бр.465-412/2024-IV-2-07 од 30.09.2024. године, које решење је постало правноснажно дана 17.10.2024. године (предметна парцела експроприсана je за потребе изградње Бањалучке улице).
Увидом у Информацију о локацији број 958-515/2025-IV-2-01 од 12.05.2025. године утврђено је да је к.п.бр.1270 КО Чачак  обухваћена Планом генералне регулације „Центар“ у Чачку („Сл. лист града Чачка“ бр. 15/2014 и 27/2018) и да се према наведеном планском акту налази у урбанистичкој зони 11, у саставу урбанистичке целине 11.1 (становање виосоких густина 150-250 ст./ха). 

Увидом у Решење Градске управе за урбанизам бр. 465-412/2024-IV-2-07 од 30.09.2024. године утврђено је да је усвојен предлог Градског правобранилаштва града Чачка и извршена експропријација к.п.бр. 533/3 у површини од 0.02,64ха, уписана у ЛН 10412 КО Чачак, од досадашњег власника Danilović family Invest d.o.o. Čačak, ради изградње саобраћајнице - Бањалучка улица, на основу Решења Владе РС о утврђивању јавног интереса за експропријацију непокретности 05 бр.465-3522/2023 од 27.04.2023. године, у складу са Планом генералне регулације „Центар“ у Чачку („Сл. лист града Чачка“ бр. 15/2014 и 27/2018) а у корист града Чачка.

Увидом у поднесак пуномоћника Danilović Family Invest d.o.o. Čačak адвоката Пешић Бојана утврђено је да је Danilović Family Invest d.o.o. Čačak понудио граду Чачку да му се као накнада за експроприсану к.п.бр.533/3 КО Чачак преда у својину сувласнички удео града од 2/3 идеалне на к.п.бр.1270 КО Чачак, обзиром да је он власник удела од 1/3 на к.п.бр.1270 КО Чачак и да се евентуална разлика у цени исплати у новцу. 

Увидом у процену Министарства финансија - Пореске управе, филијала Чачак, утврђено је да је к.п.бр.1270 КО Чачак процењена на 17.827,50 дин/m2 (укупна вредност 5.686.972,50 динара) а да је к.п.бр.533/3 КО Чачак процењена на 12.922,97 дин/м2 (укупна вредност 3.411.664,08 динара) 

Градска управа за урбанизам града Чачка је у складу са чланом 15. став 1. и 3. Одлуке о грађевинском земљишту („Сл.лист града Чачка“ бр. 5/2016, 8/2019, 27/2021 и 11/2023) прибавила и налаз и мишљење вештака грађевинске струке Драгана Вукајловића који је проценио тржишну вредност к.п.бр.1270 КО Чачак процењена на 16.690,31 дин/m2 (укупна вредност 3.549.472,59 динара) а да је к.п.бр.533/3 КО Чачак процењена на 15.862,90 дин/м2 (укупна вредност 4.187.805,60 динара).

Пуномоћник Danilović Family Invest doo адвокат Бојан Пешић се дана 02.03.2026. године сагласио са ценом утврђеном од стране Министарства финансија - Пореске управе, филијала Чачак на основу које је Danilović Family Invest doo дужан да на име разлике у вредности ове две непокретности исплати Граду Чачку износ од 379.650,92 динара.
Чланом 84. став 1. тачка 2) Статута града Чачка („Службени  лист града Чачка“ број 6/19) прописано је да Градско веће града Чачка доноси акт о приступању располагању непокретностима у јавној својини Града, када је доношење овог акта прописано посебним прописима.


Чланом 11. став 1. Одлуке о грађевинском земљишту („Службени лист града Чачка“, број 5/2016, 8/2019, 27/2021 и 11/2023) прописано је, између осталог, да Градско веће града Чачка доноси акт о приступању располагању грађевинским земљиштем у јавној својини Града када је доношење овог акта прописано посебним прописима, ставом 4. да поступак располагања и прибављања грађевинског земљишта спроводи Комисија за грађевинско земљиште, коју именује градоначелник Града, а ставом 7. истог члана прописано је да стручне и административне послове, као и предлоге одлука и других аката у поступку располагања и прибављања грађевинског земљишта, за надлежни орган припрема орган управе града Чачка надлежан за имовинско - правне послове. 
Чланом 28. став 1. тачка 4) ове одлуке прописано је да се грађевинско земљиште може отуђити непосредном погодбом у случају споразумног давања земљишта ранијем власнику непокретности која је била предмет експропријације, у складу са прописима о експропријацији.

Чланом 59. Закона о експропријацији ("Сл. гласник РС", бр. 53/95 „Сл. лист СРЈ“, бр. 16/2001 - одлука СУС и „Сл. гласник РС“, бр. 20/2009, 55/2013 - одлука УС и 106/2016 - аутентично тумачење) прописано је, између осталог, да у поступку пред општинском управом странке се могу споразумети о давању друге непокретности у својину или сусвојину, уместо експроприсане непокретности, као и о међусобним доплатама разлике у вредности непокретности.


Градска управа за урбанизам града Чачка утврдила је да је предлог за отуђење удела од 2/3 на к.п.бр.1270 КО Чачак у поступку експропријације к.п.бр. 533/3 КО Чачак уредан, потпун и поднет од стране овлашћеног лица, као и да су испуњени прописани услови за приступање располагању, односно отуђењу грађевинског земљишта и сходно томе доставила предлог решења о приступању отуђењу Градском већу на одлучивање.


Како удео од 2/3 к.п.бр. 1270 КО Чачак, који је у јавној својини града Чачка, није у обухвату планиране јавне намене и како је Danilović Family Invest d.o.o. Čačak сувласник удела од 1/3 на к.п.бр.1270 КО Чачак, отуђење је у интересу Града обзиром да се њиме решава питање накнаде за кат. парцелу 533/3 КО Чачак прибављену у поступку експропријације и остварује се приход исплатом износа од 379.650,92 динара које је Danilovic Family Invest d.o.o. Čačak у обавези да исплати Граду Чачку на име разлике у вредности,  Градско веће града Чачка је донело решење као у диспозитиву.  
ЧЕТВРТА ТАЧКА:
ДОНОШЕЊЕ РЕШЕЊА О ПРИСТУПАЊУ ОТУЂЕЊУ ИЗ ЈАВНЕ СВОЈИНЕ К.П.БР.6607/8 КО ЧАЧАК НА ИМЕ НАКНАДЕ ЗА ЕКСПРОПРИСАНЕ НЕПОКРЕТНОСТИ РАДИ ИЗГРАДЊЕ САОБРАЋАЈНИЦЕ – УЛИЦЕ БРОЈ 10

Дејан Рашић, у уводном излагању по овој тачки дневног реда, упознао је чланове Градског већа са предлогом решења о приступању отуђењу из јавне својине катастарске парцеле број 6607/8 КО Чачак, на име накнаде за експроприсане непокретности ради изградње саобраћајнице, улице бр 10.

 По упознавању са предлогом отворен је претрес у коме су учешће узели:

Александар Максимовић, констатовао је да предложено решење доста нејасно у смислу што је правно и стручно написано и тешко да се испрати али се из усменог излагања известиоца  могло разумети. Посебно се осврнуо на цену непокретности по ару, обзиром да је парцела која се експроприше вредна 10.000 Еура по ару а парцела у власништву Града која се даје као накнада за експроприсану парцела, вреднована у износу од 2000 Еура по ару, што је велика разлика.
Дејан Рашић, је одговорио да је разлика у цени таква јер се ради о различитим локацијама, парцела која је експроприсана и која је у приватној својини, налази се  у центру града, код објекта Пролетер, а парцела која се даје на име накнаде и која је у власништву града, налази се поред Гробља, да се приликом процене водило рачуна о свему, о бонитету, о намени и свим другим чињеницама које утичу на вредност.
По упознавању са предлогом и завршеном претресу, Градско веће је једногласно донело следеће

Р Е Ш Е Њ Е

о приступању отуђењу из јавне својине к.п.бр.6607/8 КО Чачак

 на име накнаде за експроприсане непокретности ради изградње 

саобраћајнице - Улице бр.10
 I ПРИСТУПА СЕ отуђењу из  јавне својине града Чачка к.п.бр. 6607/8 КО Чачак површине 2114m2, на име накнаде за експроприсане непокретности и то: к.п.бр. 2118/1 КО Чачак површине од 107m2 , као и удела од ½ идеалне к.п.бр.2117/2 КО Чачак укупне површине од 265m2 и објекта бр.1 породично стамбене зграде укупне површине 64m2 од чега се на к.п.бр.2117/2 КО Чачак налази део у површини од 42m2 а мањи део од 22m2 на  к.п.бр.2117/1 КО Чачак, из приватне својине Драгана (Драгољуб) Нешовић-заједничка имовина супружника на 1/2 и Кристине (Слободан) Нешовић-заједничка имовина супружника на 1/2, с тим да је на име разлике у вредностима непокретности, Град Чачак обавезан да исплати Драгану и Кристини Нешовић из Чачка тржишну вредност непокретности у укупном износу од 31.316,05 евра, по средњем курсу НБС на дан исплате.

II Приступање отуђењу к.п.бр. 6607/8 КО Чачак из јавне својине града Чачка се спроводи на основу предлога Градског правобраниоца града Чачка од 02.03.2026. године а на име накнаде за експроприсане непокретности и то: к.п.бр. 2118/1 КО Чачак као и удела од ½ идеалне к.п.бр.2117/2 КО Чачак и објекта бр.1 који се делом налази и на к.п.бр.2117/1 КО Чачак, у поступцима експропријације број 465-180/2025-IV-2-07 и 465-200/2025-IV-2-07 Градске управе за урбанизам града Чачка, ради изградње саобраћајнице (радни назив Улица број 10). 


III Поступак отуђења грађевинског земљишта спровешће Комисија за грађевинско земљиште. 
О б р а з л о ж е њ е

Градско правобранилаштво града Чачка поднело је захтев за израду скупштинске одлуке који је пред Градском управом за урбанизам заведен под бројем 463-7/2026-IV-2-07 од 02.03.2026. године. На расправи одржаној дана 20.10.2025. године пуномоћник Драгана и Кристине Нешковић, адвокат Бојан Пешић изнео је предлог да се на име експроприсане к.п.бр.2118/1 и удела од ½ идеалне к.п.бр. 2117/2 обе у КО Чачак и експроприсаног објекта бр.1 – породично стамбене зграде укупне површине 64m2, од чега се на к.п.бр.2117/2 налази део у површини 42m2 а део у површини од 22m2 на к.п.бр.2117/1 КО Чачак, ранијим власницима припадну у својину к.п.бр.6607/2 и 6607/1 обе у КО Чачак, и да би то била накнада у два предмета за експропријацију која се воде пред Градском управом за урбанизам под бројевима 465-180/2025-IV-2-07 и 465-200/2025-IV-2-07. Дописом од 02.02.2026. године пуномоћник адв. Бојан Пешић је прецизирао захтев обзиром да је након спроведеног поступка препарцелације од предложених к.п.бр. 6607/2 и к.п.бр.6607/1 обе у КО Чачак, настала нова кат.парцела која је сада у РГЗ-у обележена као к.п. бр. 6607/8 КО Чачак.
Градско правобранилаштво је уз захтев доставило информацију о локацији број 958-254/2026-IV-2-01 од 26.02.2026. године.

Градска управа за урбанизам је по службеној дужности прибавила налаз и мишљење судског вештака за област грађевинарства Мср Драгана Вукајловића дипл.инг.грађ. овлашћење бр.740-05-00794/2010-03 од 02.03.2026. године.    


Увидом у податке катастра непокретности утврђено је да је к.п.бр. 2118/1 КО Чачак површине 107m2 у приватној својини подносилаца захтева Драгана Нешовића и Кристине Нешовић са обимом удела од 1/1 заједничка имовина супружника.

Увидом у податке катастра непокретности утврђено је да је к.п.бр.2117/2 КО Чачак у приватној својини Нешовић Драгана и Кристине са обимом удела од ½ идеалне и УТП Морава ДОО са уделом од ½ идеалне, а да се на парцели налази објекат број 1 који је у приватној својини Драгана и Кристине Нешовић са обимом удела од 1/1 заједничка имовина супружника.

Увидом у податке катастра непокретности утврђено је да је к.п.бр.6607/8 КО Чачак чија је површина 2114m2, у јавној својини града Чачка.

Увидом у Информацију о локацији издату од стране Градске управе за урбанизам града Чачка број 958-976/2024-IV-2-01 од 19.09.2024. године утврђено је да је к.п.бр.2118/1 и к.п.бр. 2117/2 КО Чачак  обухваћене Планом генералне регулације „Центар“ у Чачку („Сл. лист града Чачка“ бр. 15/2014 и 27/2018) и да се према наведеном планском акту предметне кат. парцеле налазе на траси планиране саобраћајнице – Улице бр.10 (површина јавне намене). 
Увидом у Информацију о локацији издату од стране Градске управе за урбанизам града Чачка број 958-254/2026-IV-2-01 од 26.02.2026. године утврђено је да је к.п.бр.6607/8 КО Чачак обухваћена Планом генералне регулације „Парменац-Јездина-Лозница“ у Чачку („Сл. лист града Чачка“ бр. 16/2015, 16/2022 и 23/2024) и да се према наведеном планском акту предметна кат. парцела налази у урбанистичкој зони 5, у саставу урбанистичке целине 5.3 ( површине за становање – породично становање – тип 2).


Увидом у Решење Градске управе за урбанизам број 465-180/2025-IV-2-07 од 22.10.2025. године утврђено је да је усвојен предлог Градског правобранилаштва града Чачка и извршена експропријација к.п.бр. 2118/1 у површини од 107m2, уписана у ЛН 11272 КО Чачак, од сувласника Драгана Нешовића и Кристине Нешовић –заједничка имовина супружника, ради изградње саобраћајнице – Улице бр.10, на основу Решења Владе РС о утврђивању јавног интереса за експропријацију непокретности 05 бр.465-12921/2024 од 26.12.2024. године, у складу са Планом генералне регулације „Центар“ у Чачку („Сл. лист града Чачка“ бр. 15/2014 и 27/2018) а у корист града Чачка.

Увидом у Решење Градске управе за урбанизам број 465-200/2025-IV-2-07 од 23.10.2025. године утврђено је да је  усвојен предлог Градског правобранилаштва града Чачка и извршена експропријација к.п.бр.2117/2 КО Чачак у површини од 265m2 из приватне својине Драгана Нешовића и Кристине Нешовић у заједничком у уделу на 1/2 идеалној и УТП „Морава“ Чачак у уделу на 1/2 идеалној, експропријација објекта бр.1 - породично стамбене зграде укупне површине 64m2 изграђеног на к.п.бр.2117/2 и к.п.бр.2117/1 обе КО Чачак из приватне својине Драгана Нешовића и Кристине Нешовић као сувласника - заједничка имовина супружника у уделу 1/1, као и експропријација објекта бр.2 - зграда угоститељства кафана „Пролетер“, у површини од 118m2 уписана у лист непокретности 611 за КО Чачак, власника УТП „Морава“ Чачак у уделу 1/1, а у циљу изградње саобраћајнице - Улицe „10“ – на основу Решења  Владе  РС, 05 број 465-12921/2024 од 26.12.2024. године, у складу са Планом генералне регулације „ Центар“ у Чачку („Сл.гласник града Чачка“ број 15/2014 и 27/18) а у корист града Чачка.
Увидом у записник са расправе одржане дана 20.10.2025. године и у поднесак од 02.02.2026. године утврђено је да су Драган и Кристинa Нешовић преко пуномоћника адвоката Бојана Пешића понудили граду Чачку да им се као накнада за експроприсану к.п.бр.2118/1 и удела од ½ идеалне к.п.бр. 2117/2 обе у КО Чачак и експроприсаног објекта бр.1 – породично стамбене зграде укупне површине 64м2 на к.п.бр.2117/2 и 2117/1 обе у КО Чачак, пренесе у својину к.п.бр.6607/8 КО Чачак, и да се евентуална разлика у цени исплати у новцу.

Увидом у налаз и мишљење вештака грађевинске струке Драгана Вукајловића утврђено је да процењена тржишна вредност к.п.бр.2117/2 КО Чачак укупне површине 265м2 износи 3.809.846,70 динара (32.450,44 еура) односно 122,45 евра/m2. Из налаза произилази да је вредност удела од ½ наведених власника 16.225,22 евра, грађевинска вредност објекта број 1 са наведене кат. парцеле износи 5.602.984,64 динара (47.723,52 евра).

 Из наведеног налаза утврђена вредност к.п.бр.2118/1 КО Чачак укупне површине 107m2 износи 1.538.315,46 динара односно 13.102,63 евра (122,45 евра/m2). На основу извештаја о процени судског вештака за област грађевинарства Мср Вукајловић Драгана дипл.инж.грађ. може се утврдити да укупна вредност експроприсаних непокретности ранијих власника Драгана и Кристине Нешовић износи: за земљиште 29.327,85 евра а за објекат 47.723,52 евра, што укупно износи 77.051,37 евра, које Град Чачак треба да исплати наведеним власницима.

Увидом у налаз и мишљење вештака за к.п.бр. 6607/8 КО Чачак површине 2114,00m2 коју град Чачак отуђује из јавне својине на име накнаде за горе наведене експроприсане кат.парцеле, утврђена је вредност у износу од 5.369.560,00 динара односно 45.735,32 евра (21,63 евра/m2).
Чланом 84. став 1. тачка 2) Статута града Чачка („Службени  лист града Чачка“ број 6/19) прописано је да Градско веће града Чачка доноси акт о приступању располагању непокретностима у јавној својини Града, када је доношење овог акта прописано посебним прописима.


Чланом 11. став 1. Одлуке о грађевинском земљишту („Службени лист града Чачка“, број 5/2016, 8/2019, 27/2021 и 11/2023) прописано је, између осталог, да Градско веће града Чачка доноси акт о приступању располагању грађевинским земљиштем у јавној својини Града када је доношење овог акта прописано посебним прописима, ставом 4. да поступак располагања и прибављања грађевинског земљишта спроводи Комисија за грађевинско земљиште, коју именује градоначелник Града, а ставом 7. истог члана прописано је да стручне и административне послове, као и предлоге одлука и других аката у поступку располагања и прибављања грађевинског земљишта, за надлежни орган припрема орган управе града Чачка надлежан за имовинско - правне послове. 
Чланом 28. став 1. тачка 4) ове одлуке прописано је да се грађевинско земљиште може отуђити непосредном погодбом у случају споразумног давања земљишта ранијем власнику непокретности која је била предмет експропријације, у складу са прописима о експропријацији.

Чланом 59. Закона о експропријацији ("Сл. гласник РС", бр. 53/95 „Сл. лист СРЈ“, бр. 16/2001 - одлука СУС и „Сл. гласник РС“, бр. 20/2009, 55/2013 - одлука УС и 106/2016 - аутентично тумачење) прописано је, између осталог, да у поступку пред општинском управом странке се могу споразумети о давању друге непокретности у својину или сусвојину, уместо експроприсане непокретности, као и о међусобним доплатама разлике у вредности непокретности.


Градска управа за урбанизам града Чачка утврдила је да је предлог за отуђење к.п.бр.6607/8 КО Чачак на на име накнаде за експроприсане непокретности и то: к.п.бр. 2118/1 КО Чачак као и удела од ½ идеалне к.п.бр.2117/2 КО Чачак и објекта бр.1 породично стамбене зграде укупне површине 64m2 од чега се на к.п.бр.2117/2 КО Чачак налази део у површини од 42m2 а мањи део од 22m2 на  к.п.бр.2117/1 КО Чачак, у поступцима експропријације број 465-180/2025-IV-2-07 и 465-200/2025-IV-2-07 Градске управе за урбанизам града Чачка, ради изградње саобраћајнице (радни назив Улица број 10) уредан, потпун и поднет од стране овлашћеног лица, као и да су испуњени прописани услови за приступање располагању, односно отуђењу грађевинског земљишта и сходно томе доставила предлог решења о приступању отуђењу на име накнаде за експроприсане непокретности, Градском већу на одлучивање.


Како к.п.бр.6607/8 КО Чачак, која је у јавној својини града Чачка, није у обухвату планиране јавне намене, отуђење је у интересу Града обзиром да се њиме решава питање накнаде за наведене експроприсане непокретности к.п.бр. 2118/1 и дела од ½ идеалне к.п.бр.2117/2 обе у КО Чачак, као и за експроприсан објекат бр.1 који се делом налази на к.п.бр.2117/2 а делом на к.п.бр.2117/1 КО Чачак, у поступцима експропријације у предметима број 465-180/2025-IV-2-07 и број 465-200/2025-IV-2-07 ради изградње саобраћајнице – Улице број 10, тако да остаје да Град Чачак исплати део накнаде за разлику у вредности у висини од 31.316,05 евра, то је Градско веће града Чачка донело решење као у диспозитиву.  
ПЕТА ТАЧКА:
ДОНОШЕЊЕ РЕШЕЊА О ПРИСТУПАЊУ ОТУЂЕЊУ ИЗ ЈАВНЕ СВОЈИНЕ К.П.БР. 5811/5 КО ЧАЧАК НА ИМЕ НАКНАДЕ ЗА ЕКСПРОПРИСАНУ НЕПОКРЕТНОСТ РАДИ ЗГРАДЊЕ САОБРАЋАЈНИЦЕ – УЛИЦЕ 10

            

 У оквиру ове тачке даневног реда, Дејан Рашић, упознао је чланове Градског већа са предлогом решења о приступању отуђењу из јавне својине  катастарске парцеле број 5811/5 КО Чачак на име накнаде за експроприсану непокретност ради изградње саобраћајнице- улице 10.
По упознавању са предлогом отворен је претрес у коме су учешће узели:

Урош Беседић, у дискусији која се односи и на претходне две тачке, изразио је мишљење да је ово једна добра пракса, да се на име експроприсаног земљишта, накнада даје путем размене парцеле и истакао да су некада те накнаде у новцу биле високе, а сада се нека неупотребљива јавна својина мења и добија евентуална разлика у новцу, те да је циљ да се издејствује најповољнија могућа цена за Град и да се реализују велики инфраструктурни пројекти.

Рајко Баралић, скренуо је пажњу да приликом ових размена, односно отуђења, треба водити рачуна да се не дође у ситуацију, наводећи случај отуђења парцеле код Гробља, да једног дана ту парцелу Град мора да откупи за потребе проширења Гробља.

Дејан Рашић, је истакао да када се у конкретним случајевима одлучује води се рачуна о планским актима и о томе шта је тим планом предвиђено на одређеним локацијама.
По упознавању са предлогом и завршеном претресу, Градско веће је једногласно донело следеће
Р Е Ш Е Њ Е

о приступању отуђењу из јавне својине к.п.бр.5811/5 КО Чачак
на име накнаде за експроприсану непокретност
ради изградње саобраћајнице - Улице „10“

I ПРИСТУПА СЕ отуђењу из јавне својине града Чачка к.п.бр.5811/5 К.О.Чачак површине 640m2  на име накнаде за експроприсане непокретности: удела од ½ идеалне к.п.бр.2117/2 укупне површине 265m2 и објекта бр.2 - зграда угоститељства кафана „Пролетер“ у површини од 118m2, уписана у лист непокретности 611 за КО Чачак, од власника УТП „Морава“ Чачак, с тим да је на име разлике у вредностима непокретности Град Чачак обавезан да исплати УТП „Морава“ Чачак тржишну вредност земљишта и објекта у укупном износу од 88.071,43 евра, по средњем курсу НБС на дан исплате.

II Приступање отуђењу к.п.бр.5811/5 К.О.Чачак из јавне својине града Чачка се спроводи на основу предлога Градског правобранилаштва града Чачка од 02.03.2026. године и на име накнаде за експроприсане непокретности и то: удео од ½  идеалне к.п.бр.2117/2 КО Чачак и објекта бр.2 - зграда угоститељства кафана „Пролетер“, уписана у лист непокретности 611 за КО Чачак, у поступку експропријације бр.465-200/2025-IV-2-07 Градске управе за урбанизам града Чачка, ради изградње саобраћајнице (радни назив Улица број 10). 

III Поступак отуђења грађевинског земљишта спровешће Комисија за грађевинско земљиште. 
О б р а з л о ж е њ е
Градско правобранилаштво града Чачка поднело је захтев за израду скупштинске одлуке који је пред Градском управом за урбанизтам заведен под бројем 465-8/2026-IV-2-07 од 02.03.2026. године. Поднеском од 30.12.2025. године и од 24.02.2026. године УТП „Морава“ Чачак је предложила Граду Чачку да им на име накнаде за експроприсан удео од ½ идеалне к.п.бр.2117/2 површине од 265m2 и објекта бр.2 - зграда угоститељства кафана „Пролетер“ у површини од 118m2, уписана у лист непокретности 611 за КО Чачак пренесе у својину к.п.бр.5811/5 К.О.Чачак, уз евентуалне међусобне доплате.


Градско правобранилаштво је уз захтев доставило и информацију о локацији број 958-256  2026-IV-2-01 од 26.02.2026. године.

Градска управа за урбанизам града Чачка је по службеној дужности прибавила налаз и мишљење судског вештака за област грађевинарства Мср Драгана Вукајловић, дипл.инж.грађ. овлашћење бр. 740-05-00794/2010-03 од 02.03.2026. године.  
Увидом у податке катастра непокретности утврђено је да је к.п.бр.2117/2 КО Чачак у приватвој својини Нешовић Драгана и Кристине са обимом удела од ½ идеалне и УТП „Морава“ ДОО са уделом од ½ идеалне, а да се на парцели налази објекат број 2 површине 118m2 који је у приватној својини УТП „Морава“ ДОО са обимом удела од 1/1.  
Увидом у податке катастра непокретности утврђено је да је к.п.бр.5811/5 КО Чачак у јавној својини Града Чачака у уделу 1/1.  

 Увидом у Информацију о локацији издату од стране Градске управе за урбанизам града Чачка број 958-976/2024-IV-2-01 од 19.09.2024.године утврђено је да је к.п.бр.2117/2 КО Чачак  обухваћена Планом генералне регулације „Центар“ у Чачку („Сл. лист града Чачка“ бр. 15/2014 и 27/2018) и да се према наведеном планском акту предметна кат. парцела налази на траси планиране саобраћајнице - Улице „10“ (површина јавне намене). 
Увидом у Информацију о локацији издату од стране Градске управе за урбанизам града Чачка број 958-256/2026-IV-2-01 од 26.02.2026.године утврђено је да је к.п.бр.5811/5 К.О.Чачак обухваћена Планом детаљне регулације „Кошутњак 1 – Младост“ („Сл. лист града Чачка“ бр.5/2016) и да се према наведеном планском акту налази у обухвату Зоне 1 - у саставу урбанистичке целине 1.1. (становање средњих густина 50-150 ст/ха).
Увидом у Решење Градске управе за урбанизам града Чачка бр.465-200/2025-IV-2-07 од 23.10.2025.године утврђено је да је усвојен предлог Градског правобранилаштва града Чачка и извршена је експропријација и то к.п.бр.2117/2 К.О.Чачак у површини од 265m2 из приватне својине Драгана Нешовића и Кристине Нешовић у заједничком у уделу на 1/2 идеалној и УТП „Морава“ Чачак у уделу на 1/2 идеалној; објекта бр.1 - породично стамбене зграде укупне површине 64m2  изграђеног на к.п.бр.2117/2 и к.п.бр.2117/1 обе К.О.Чачак из приватне својине Драгана Нешовића и Кристине Нешовић - заједничка имовина супружника у уделу 1/1; објекта бр.2 - зграда угоститељства кафана „Пролетер“, у површини од 118m2 уписана у лист непокретности 611 за К.О.Чачак, власника УТП „Морава“ Чачак у уделу 1/1, а у циљу изградње саобраћајнице - Улицe „10“ - сходно Решењу  Владе  РС, 05 број 465-12921/2024 од 26.12.2024.године, а сагласно Информацији о локацији  Градске управе за урбанизам града Чачка број 958-976/2024-IV-2-01 од дана 19.09.2024.године, издатој у складу са Планом генералне регулације „Центар“ у Чачку („Сл.гласник града Чачка“ број 15/2014 и 27/18).
Увидом у поднескак од 30.12.2025. године и од 24.02.2026. године утврђено је да је УТП „Морава“ ДОО предложила Граду Чачку да им на име накнаде за експроприсан удео од ½ идеалне к.п.бр.2117/2 површине од 265m2 и објекат бр.2 - зграда угоститељства кафана „Пролетер“ у површини од 118m2, уписана у лист непокретности 611 за КО Чачак пренесе у својину к.п.бр.5811/5 КО Чачак, уз евентуалне међусобне доплате.

Увидом у налаз и мишљење вештака грађевинске струке Драгана Вукајловића утврђено је да процењена тржишна вредност к.п.бр.2117/2 КО Чачак укупне површине 265м2 износи 3.809.846,70 динара (32.450,44 еура) односно 122,45 евра/m2. Из налаза произилази да је вредност удела од ½ УТП „Морава“ДОО 16.225,22 евра, грађевинска вредност објекта број 2 површине 118,00m2 са наведене кат. парцеле износи 10.330.502,93 динара (87.990,24 евра).

На основу извештаја о процени судског вештака за област грађевинарства Мср Вукајловић Драгана, дипл. инж. грађ. може се утврдити да укупна вредност експроприсаних непокретности власника УТП „Морава“ ДОО износи: за земљиште 16.225,22 евра а за објекат 87.990,24 евра, што укупно износи 104.215,46 евра, које Град Чачак треба да исплати наведеном власнику.

Увидом у налаз и мишљење вештака за к.п.бр. 5811/5 КО Чачак површине 640,00m2 коју град Чачак отуђује из јавне својине на име накнаде за горе наведене експроприсане непокретности, утврђена је вредност у износу од 1.895.392,00 динара односно 16.144,03 евра. 
Чланом 84. став 1. тачка 2) Статута града Чачка („Службени  лист града Чачка“ број 6/19) прописано је да Градско веће града Чачка доноси акт о приступању располагању непокретностима у јавној својини Града, када је доношење овог акта прописано посебним прописима.


Чланом 11. став 1. Одлуке о грађевинском земљишту („Службени лист града Чачка“, број 5/2016, 8/2019, 27/2021 и 11/2023) прописано је, између осталог, да Градско веће града Чачка доноси акт о приступању располагању грађевинским земљиштем у јавној својини Града када је доношење овог акта прописано посебним прописима, ставом 4. да поступак располагања и прибављања грађевинског земљишта спроводи Комисија за грађевинско земљиште, коју именује градоначелник Града, а ставом 6. истог члана прописано је да стручне и административне послове, као и предлоге одлука и других аката у поступку располагања и прибављања грађевинског земљишта, за надлежни орган припрема орган управе града Чачка надлежан за имовинско - правне послове. 
Чланом 11. став 2. Одлуке о грађевинском земљишту („Службени лист града Чачка“, број 5/2016, 8/2019, 27/2021 и 11/2023) прописано је да Скупштина града Чачка одлучује у свим осталим случајевима располагања и прибављања грађевинског земљишта, а посебно у случајевима размене грађевинског земљишта, споразумног давања земљишта ранијем власнику непокретности која је била предмет експропријације, отуђења неизграђеног грађевинског земљишта у поступку враћања одузете имовине и обештећења у складу са посебним законом, међусобном располагању власника грађевинског земљишта у јавној својини и улагању у капитал јавног предузећа и друштва капитала.
Чланом 28. став 1. тачка 4) ове одлуке прописано је да се грађевинско земљиште може отуђити непосредном погодбом у случају споразумног давања земљишта ранијем власнику непокретности која је била предмет експропријације, у складу са прописима о експропријацији.

Чланом 59. Закона о експропријацији ("Сл. гласник РС", бр. 53/95 „Сл. лист СРЈ“, бр. 16/2001 - одлука СУС и „Сл. гласник РС“, бр. 20/2009, 55/2013 - одлука УС и 106/2016 - аутентично тумачење) прописано је, између осталог, да у поступку пред општинском управом странке се могу споразумети о давању друге непокретности у својину или сусвојину, уместо експроприсане непокретности, као и о међусобним доплатама разлике у вредности непокретности.

Градска управа за урбанизам града Чачка утврдила је да је предлог за отуђење к.п.бр.5811/5 КО Чачак на име накнаде за експроприсане непокретности и то: удео од ½ идеалне к.п.бр.2117/2 КО Чачак и објекта бр.2- зграда угоститељства кафана „Пролетер“ у површини од 118m2, уписана у лист непокретности 611 за КО Чачак, од власника УТП „Морава“ Чачак, у поступку експропријације број 465-200/2025-IV-2-07 Градске управе за урбанизам града Чачка, ради изградње саобраћајнице (радни назив Улица број 10) уредан, потпун и поднет од стране овлашћеног лица, као и да су испуњени прописани услови за приступање располагању, односно отуђењу грађевинског земљишта и сходно томе доставила предлог решења о приступању отуђењу а на име накнаде за експроприсану непокретност, Градском већу на одлучивање.


Како к.п.бр.5811/5 КО Чачак, која је у јавној својини града Чачка, није у обухвату планиране јавне намене, отуђење је у интересу Града обзиром да се њиме решава питање мањег дела накнаде за наведене експроприсане непокретности удела од ½ идеалне к.п.бр.2117/2 КО Чачак, као и за експроприсан објекат бр.2 који се налази на к.п.бр.2117/2 КО Чачак, у поступку експропријације у предмету број 465-200/2025-IV-2-07 ради изградње саобраћајнице – Улице број 10, тако да остаје да се исплати већи део накнаде за разлику у вредности у висини од 88.071,43 евра, то је Градско веће града Чачка донело решење као у диспозитиву.  
ШЕСТА ТАЧКА:
А) ДОНОШЕЊЕ ОДЛУКЕ О РАСПИСИВАЊУ ЈАВНОГ ПОЗИВА ЗА УЧЕШЋЕ НА КОНКУРСУ ЗА СУФИНАНСИРАЊЕ ПРОЈЕКАТА ЗА ОСТВАРИВАЊЕ ЈАВНОГ ИНТЕРЕСА У ОБЛАСТИ ЈАВНОГ ИНФОРМИСАЊА НА ТЕРИТОРИЈИ ГРАДА ЧАЧКА У 2026. ГОДИНИ 

Б) РАСПИСИВАЊЕ ЈАВНОГ ПОЗИВА ЗА УЧЕШЋЕ НА КОНКУРСУ ЗА СУФИНАНСИРАЊЕ ПРОЈЕКАТА ЗА ОСТВАРИВАЊЕ ЈАВНОГ ИНТЕРЕСА У ОБЛАСТИ ЈАВНОГ ИНФОРМИСАЊА НА ТЕРИТОРИЈИ ГРАДА ЧАЧКА У 2026. ГОДИНИ 

У оквиру ове тачке дневног реда, а након уводног излагања Милоша Теофиловића, Градско веће је једногласно донело 

ОДЛУКУ
О РАСПИСИВАЊУ ЈАВНОГ ПОЗИВА ЗА УЧЕШЋЕ НА КОНКУРСУ ЗА СУФИНАНСИРАЊЕ ПРОЈЕКАТА ЗА ОСТВАРИВАЊЕ ЈАВНОГ ИНТЕРЕСА У ОБЛАСТИ ЈАВНОГ ИНФОРМИСАЊА НА ТЕРИТОРИЈИ ГРАДА ЧАЧКА У 2026. ГОДИНИ

Члан 1.
Овом Одлуком расписује се Јавни позив за учешће на конкурсу за суфинансирање пројеката за остваривање јавног интереса у области јавног информисања на територији града Чачка у 2026. години у форми јавног позива.

Члан 2. 
Средства за суфинансирање пројеката за остваривање јавног интереса у области јавног информисања износе 20.000.000,00 динара и опредељена су Одлуком о буџету града Чачка за 2026. годину, апропријација 317/0, Економска класификација 423000 Услуге по уговору и распоређује се за пројекте производње медијских садржаја. Најмањи износ средстава који се може одобрити по пројекту износи 100.000,00 динара, а највећи износ средстава који се може одобрити по пројекту износи  3.500.000,00 динара.  

Средства намењена суфинансирању пројеката производње медијског садржаја се обрачунавају у бруто износу (износу пре одбитка пореза и других накнада) и исплаћује се једнократно. 

Члан 3. 
Конкурс се расписује у облику Јавног позива и објављује на веб презентацији града Чачка www.cacak.org.rs и веб порталу Јединственог информационог система за спровођење и праћење суфинансирања пројеката у области јавног информисања.  Рок за подношење пријаве на Конкурс је 30 (тридесет) дана почев од 4. марта 2026. године, закључно са 2. априлом 2026. године. Пријаве се подносе на прописаном обрасцу.
Члан 4. 
Одлуку о расподели средстава са образложењем доноси Градско веће града Чачка, у форми Решења, а на основу образложеног предлога Комисије за оцену пројеката у области јавног информисања, а најкасније у року од 90 од дана закључења Конкурса.

Решење о расподели средстава из става 1. овог члана је коначно и против њега се може покренути управни спор.

Решење из става 1. овог члана је основ за закључење уговора са лицем које је добило средства за суфинансирање пројеката за остваривање јавног интереса у области јавног информисања на територији града Чачка у 2026. години.

Члан 5.
Градско веће именује  Комисију од 3 члана за оцену пројеката у области јавног информисања која ће спровести поступак оцењивања пројеката. 
 Градско веће града Чачка кроз Јавни позив за учешће на конкурсу позива новинарска и медијска удружења као и теоретичаре, аналитичаре и практичаре из области медија, заинтересоване за рад у Комисији да путем Јединственог информационог система за спровођење и праћење суфинансирања пројеката у области јавног информисања доставе предлог за чланове Комисије. 

Чланови Комисије имају право на накнаду за свој рад. 
 Висина накнаде се утврђује актом о именовању.

Члан 6. 
Изабрани учесник јавног конкурса у обавези је да након потписивања уговора, а најкасније осам дана пре почетка објављивања/емитовања медијског садржаја, односно пре реализације догађаја достави Градској управи за финансије изјаву о објављивању/емитовању производног медијског садржаја односно изјаву о реализацији планираних активности  чија је садржина и форма ближе описана у Конкурсу који је саставни део ове Одлуке.


Корисник средстава у обавези је да Градском већу града Чачка достави  наративни и финансијски извештај на прописаном обрасцу, најкасније у року од 30 дана од дана реализације
и расписало
ЈАВНИ ПОЗИВ 

ЗА УЧЕШЋЕ НА КОНКУРСУ ЗА СУФИНАНСИРАЊЕ ПРОЈЕКАТА ЗА ОСТВАРИВАЊЕ ЈАВНОГ ИНТЕРЕСА У ОБЛАСТИ ЈАВНОГ ИНФОРМИСАЊА НА ТЕРИТОРИЈИ ГРАДА ЧАЧКА  У 2026. ГОДИНИ


1. Намена конкурса 

Намена конкурса је суфинансирање пројеката из буџета града Чачка за 2026. годину за остваривање јавног интереса у области јавног информисања, то:

- истинито, непристрасно, правовремено и потпуно информисања свих грађана;

- информисање на матерњем језику и писму припадника националних мањина;

- информисање о темама од значаја за грађане града Чачка;

-  унапређивање медијског и новинарског професионализма и етичких стандарда, безбедности и заштити новинара и медијских радника;

- подршка производњи медијских садржаја ради неговања и очувања културног идентитета српског народа и националних мањина на територији града Чачка;

- подршка производњи медијских садржаја у циљу заштите и развоја људских и мањинских права и демократије, унапређивања правне и социјалне државе, слободног развоја личности и заштите деце и младих, и осталих осетљивих група, развоја културног и уметничког стваралаштва, развоја образовања, укључујући и медијску писменост као део образовног система, развоја науке, развоја спорта и физичке културе и заштите животне средине и здравља људи;

- подршка производњи медијских садржаја намењених особама са инвалидитетом и прилагођавању садржаја на српски знаковни језик, Брајево писмо, аудиодескрипцију и друге примерене облике особама са сензорним и интелектуалним инвалидитетом;

- подршка производњи медијских садржаја у циљу подизања интересовања грађана за располагање средствима у јавној својини;

- подршка производњи медијских садржаја у циљу промовисања толеранције, родне равноправности и међукултурног дијалога, спречавања свих облика дискриминације у јавном простору ради унапређења узајамног поштовања и разумевања грађана који живе на територији града Чачка, без обзира на њихов етнички, културни, језички, родни или верски идентитет;

- развијање и спровођење координисане националне политике, медијске, информационе и дигиталне писмености;

- информисање о процесу европских интеграција, заједничком европском културном, историјском и географском подручју, као и о политикама, вредностима и будућности Европске уније;

- подршка производњи медијских садржаја у циљу унапређивања безбедности и заштите новинара и медијских радника;

- подршка производњи медијских садржаја ради развијања свести о равноправности, унапређивању родне равноправности и елиминисању стереотипа и предрасуда према припадницима и припадницама група које су у ризику од дискриминације.

 Град Чачак стара се о остваривању јавног интереса подстичући разноврсност медијских садржаја, слободу изражавања идеја и мишљења, слободан развој независних и професионалних медија и подстицајно окружење за одрживост медија што доприноси задовољавању потреба грађана за информацијама и садржајима из свих области живота, без дискриминације.

2. Средства за суфинансирање пројеката
Средства за суфинансирање пројеката за остваривање јавног интереса у области јавног информисања износе 20.000.000,00 динара и опредељена су Одлуком о буџету града Чачка за 2026. годину, а Одлуком о расписивању конкурсу за суфинансирање  пројеката за остваривање јавног интереса у области јавног информисања на територији града Чачка у 2025. години, бр. 06-35/2026-III од 3. марта 2026. године, распоређена су за пројекте производње медијских садржаја у износу од 20.000.000,00 динара. 

Најмањи износ средстава који се може одобрити по пројекту износи 100.000,00 динара, а највећи износ средстава који се може одобрити по пројекту износи 3.500.000,00 динара.

Средства намењена суфинансирању пројеката производње и медијског садржаја се обрачунавају у бруто износу (износу пре одбитка пореза и других накнада) и исплаћују се једнократно.

3. Право учешћа на конкурсу
Право учешћа на конкурсу има:

1. издавач медија чији медиј је уписан у Регистар медија у складу са законом, и који има одговарајуће овлашћење за пружање медијске услуге у складу са законом који уређује електронске медије односно који је уписан у Регистар медијских услуга који води Регулаторно тело за електронске медије, када се ради о електронским медијима;

2. лице које се бави производњом медијског садржаја и које приложи доказ, не старији од 30 дана, да ће суфинансиран медијски садржај бити реализован путем медија који испуњава услове из тачке 1) овог става.

Учесници на конкурсу за производњу медиjских садржаја у штампаном и дигиталном формату могу бити само микро, мала и средња правна лица и предузетници.

Право учешћа на конкурсу немају издавачи медија који се финансирају из јавних прихода за обављање делатности у области јавног информисања.

Право учешћа на конкурсу немају подносиоци који су добили средства за суфинансирање пројеката на конкурсу Републике Србије, аутономне покрајине, односно јединице локалне самоуправе, а нису у уговором предвиђеном року и прописаној форми поднели наративни и финансијски извештај и произведени медијски садржај односно доказ о реализацији пројекта.

Право учешћа на конкурсу немају подносиоци који су добили средства за суфинансирање пројеката на конкурсу Републике Србије, аутономне покрајине, односно јединице локалне самоуправе, а за које се утврди да су ненаменски трошена, односно да нису испунили уговорну обавезу. 

Право учешћа на конкурсу немају издавачи, односно лица која се баве производњом медијских садржаја са истим пројектом који је подржан на конкурсима Републике Србије, аутономне покрајине, односно јединице локалне самоуправе и који је корисник органу доставио извештај о реализацији пројекта.

Право учешћа на конкурсу немају издавачи са медијем у коме нису објављени основни подаци о медију у облику импресума.

Право учешћа на конкурсу немају лица која се налазе у поступку повраћаја државне или de minimis помоћи, као и лица која су била у тешкоћама у смислу прописима о контроли државне помоћи.
Конкурс се расписује и средства се додељују за пројекте чија реализација може трајати до годину дана од дана доношења одлуке о додели средстава.

4. Услови за учешће на конкурсу
Средства се додељују за производњу новог медијског садржаја, у складу са планираним активностима наведеним у пројекту, у којем удео преузетог садржаја из других извора, односно архивских снимака не може бити већи од 20 процената, при чему садржаји из других извора и архивски снимци морају бити јасно означени. Документарна грађа (видео и аудио записи и фотографије) која се користи за илустрацију у производњи новог медијског садржаја (документарног и другог програма) није обухваћена наведеним процентом.

Пројекат у смислу Закона не подразумева праћење друштвених, економских, политичких, културних, спортских и других дешавања на дневном нивоу (вести, централна информативна емисија, јутарњи програм, преглед дана и сл.).

На конкурс се може конкурисати само с једним пројектом.

Издавач више медија може конкурисати с једним пројектом производње медијских садржаја за сваки медиј.

Учесник конкурса може поднети захтев за суфинансирање пројекта у износу који не прелази 80% оправданих трошкова вредности пројекта, а највише до износа утврђеног конкурсом.

Учесник конкурса за производњу медијских садржаја за телевизије може поднети захтев за суфинансирање пројеката у износу који не прелази 50% оправданих трошкова вредности пројекта, а највише до износа утврђеног конкурсом.

Изузетно, од претходног става, у складу са условима и критеријумима за доделу државне помоћи у области јавног информисања, у складу са чланом 18. став 1. Закона, учесник конкурса за производњу медијских садржаја за телевизије може поднети захтев за суфинансирање пројеката у износу који не прелази 80% оправданих трошкова, уколико се конкурс расписује за пројекте производње медијских садржаја чија комерцијална експлоатација није предвиђена, и то за:

1) производњу медијских садржаја намењених друштвено осетљивим групама, као што су деца и млади, жене, старе особе, социјално и здравствено угрожена лица, особе са инвалидитетом, припадници ЛГБТ заједнице, припадници етничких мањина и др.;

2) производњу медијских садржаја који су намењени очувању, изражавању културног идентитета како српског народа тако и националних мањина, водећи рачуна да националне мањине прате одређене програмске целине на свом матерњем језику и писму;

3) производњу медијских садржаја који промовишу и афирмишу теме из области науке, општег образовања укључујући и медијску писменост као део образовног система, здравственог образовања и образовања у вези са заштитом животне средине;

4) производњу медијских садржаја намењених информисању наших грађана у иностранству на српском језику, као и припадника српског народа који живи ван територије Републике Србије;

5) производњу медијских садржаја намењених представљању културног наслеђа и уметничког стваралаштва у земљи и иностранству.

Средства која се додељују не смеју допринети повећању основних средстава корисника, односно проширењу постојећих делатности, нити обједињавању медија и оснивању и/или регистровању нових учесника на тржишту.

Оправдани трошкови су трошкови настали у вези са израдом медијског садржаја. а нарочито:

1) процењени бруто трошкови зарада и накнада ангажованих лица на производњи медијских садржаја;

2) трошкови закупа простора, опреме, локације и друге неопходне материјалне и нематеријалне имовине за потребе производње медијских садржаја;

3) трошак употребе сопствене имовине (амортизација);

4) трошкови увођења нових технологија са циљем унапређења услуге јавног информисања (дигитализација, прилагођавање медијских садржаја особама са инвалидитетом и др.);

5) трошкови истраживања малог опсега која имају за циљ боље разумевање навика коришћења медија, степен медијске писмености и положаја друштвено осетљивих група у медијима;

6) трошкови штампања.

Уколико учесник на тржишту, поред израде конкретног медијског садржаја обавља и друге делатности у вези са израдом медијског садржаја или истовремено производи више медијских садржаја коришћењем или ангажовањем истих ресурса (нпр. људских, материјалних или нематеријалних), у оправдани трошак улази сразмерни удео у заједничким трошковима продукције.

Сразмерни удео у заједничким трошковима обрачунава се на основу тржишне цене употребе ресурса или на други пригодан начин којим се омогућава израчунавање удела у заједничким трошковима.

Оправданим трошковима не сматрају се трошкови штампања који нису настали у вези са израдом медијског садржаја, трошкови дистрибуције и трошкови промоције медијског садржаја.

Подносилац са истим пројектом може конкурисати на више конкурса различитих органа јавне власти, који су расписани у истој календарској години, при чему исти пројекат може бити суфинансиран највише два пута и то у износу који не прелази 80% оправданих трошкова за реализацију 

5. Критеријуми за оцену пројеката
Критеријуми на основу којих се оцењују пројекти пријављени на конкурс су:

1) мера у којој су предложене пројектне активности подесне да остваре јавни интерес у области јавног информисања, у складу са чланом 15. Закона и

2) мера у којој се медиј путем кога ће бити реализован пројекат придржава професионалних и етичких стандарда.

На основу критеријума - мера у којој су предложене пројектне активности подесне да остваре јавни интерес у области јавног информисања, у складу са чланом 15. Закона, посебно се оцењује:

1) релевантност пројекта;

2) изводљивост пројекта;

3) праћење реализације пројекта;

4) капацитети предлагача пројекта;

5) доступност садржаја циљној групи;

6) буџет и оправданост трошкова.

На основу критеријума - мера у којој се медиј путем кога ће бити реализован пројекат придржава професионалних и етичких стандарда, посебно се оцењује:

1) да ли су медију путем којег ће бити реализован пројекат изречене мере од стране државних органа, Регулаторног тела за електронске медије или Савета за штампу, у току претходне календарске године, због кршења професионалних и етичких стандарда;

2) тежину прекршаја и учесталост понављања.

Пројекти производње медијских садржаја оцењују се на основу наведених критеријума, а у складу са бодовном листом.

6. Рок за спровођење конкурса
Конкурс се објављује на веб презентацији града Чачка www.cacak.org.rs и веб порталу Јединственог информационог система за спровођење и праћење суфинансирања пројеката у области јавног информисања jis.mit.gov.rs.

Пријаве на Конкурс се подносе искључиво путем Јединственог информационог система за спровођење и праћење суфинансирања пројеката у области јавног информисања.

Рок за подношење пријаве на конкурс је 30 (тридесет) дана, почев од 4. марта 2026. године закључно са 2. априлом 2026. године.

Учесник конкурса који је поднео пријаву са непотпуном документацијом или документацијом која није прецизно попуњена обавештава се електронским путем да отклони недостатак у накнадно одређеном року. Тражену допуну пријаве, учесник конкурса доставља путем Јединственог информационог система за спровођење и праћење суфинансирања пројеката у области јавног информисања.

Уколико учесник конкурса не уреди пријаву или не достави тражену документацију, у накнадно одређеном року, пријава ће бити одбачена. 
Неблаговремене пријаве, као и пријаве које не испуњавају услове за учешће на конкурсу, биће одбачене. 

7. Пратећа документација коју подносилац прилаже уз пројекат
Учесник Конкурса обавезно путем Јединственог информационог система за спровођење и праћење суфинансирања пројеката у области јавног информисања доставља пројекат и прилаже следећу документацију:
· Пријаву за суфинансирање пројекта Образац 1 ((попунити у Јединственом информационом систему за спровођење и праћење суфинансирања пројеката у области јавног информисања додавањем тражених делова наведеног обрасца (Пројектне активности, Изводљивост пројекта, Праћење реализација пројекта, Капацитети за реализацију пројекта, Буџет пројекта));

· Доказ (потврда не старија од 30 дана) да ће медијски садржаj бити објављен у медију који је уписан у Регистар медија (обавезно само за лица која се баве производњом медијских садржаја, а нису издавачи медија);

· доказ да су у медију објављени основни подаци о медију у облику импресума (радио станице достављају изјаву да током програма редовно објављују импресум – изјава се доставља у слободној форми);

· Изјаву учесника (у слободној форми) да произведени садржај неће бити комерцијално експлоатисан;

· Изјаву учесника (у слободној форми) да пројекат не би могао бити реализован без доделе државне помоћи, односно да пројекат не би могао бити реализован другим инструментом државне помоћи осим субвенција - бесповратних средстава; 

· Изјаву учесника (у слободној форми) да се не налази у поступку повраћаја државне или de minimis помоћи и да није био у тешкоћама у смислу прописа о контроли државне помоћи.
· потписану изјаву учесника конкурса да ли је за исти пројекат већ користио средства намењена пројектном суфинансирању у области јавног информисања на републичком, покрајинском или локалном нивоу (у слободној форми).
8. Позив за пријаву за учешће у раду Комисије 

Позивају се новинарска и медијска удружења, да предложе чланове конкурсне комисије. 

Позивају се теоретичари, аналитичари и практичари из области медија, заинтересовани за учешће у раду Комисије да предложе своје чланство у комисији.

Кандидати за члана комисије одговарају за истинитост и потпуност података наведених у Обрасцу за пријаву за члана комисије - Обрасцу 3. 
Члан комисије не може бити у сукобу интереса, односно обављати јавну функцију, у смислу прописа којима се уређује сукоб интереса при обављању јавне функције.

Члан комисије не може бити запослен или радно ангажован код правног лица или предузетника који учествује на том конкурсу, као ни члан новинарског или медијског удружења које учествује на том конкурсу. 

Исто лице може бити именовано за члана у највише 20 комисија за спровођење конкурса расписаних у истој календарској години на свим нивоима власти на територији Републике Србије.

Пријаве на конкурс се достављају искључиво путем Јединственог информационог система за спровођење и праћење суфинансирања пројеката у области јавног информисања. 
Рок за подношење пријаве на конкурс је 30 (тридесет) дана, почев од 4. марта 2026. године закључно са 2. априлом 2026. године.

Неблаговремене пријаве, као и пријаве које не испуњавају услове за учешће на конкурсу, биће одбачене. 

9. Правила о заштити података о личности
Сви подаци о личности који буду достављени Градском већу града Чачка биће обрађивани искључиво у сврху учешћа у јавном позиву у складу са Законом о заштити података о личности  („Сл. гласник РС“ број 87/2018).

Подаци о личности ће се чувати у року предвиђеним законом уз примену одговарајућих техничких, организационих и кадровских мера.


10. Одлука о расподели средстава
Решење о расподели средстава се доноси у року од 90 дана од дана закључења конкурса.

Орган који је расписао конкурс доставља скенирано решење о расподели средстава сваком учеснику конкурса у електронској форми и објављује га на својој веб презентацији, као и на веб порталу Јединственог информационог система за спровођење и праћење суфинансирања пројеката у области јавног информисања. 

Учесник конкурса којем је одобрен мањи износ средстава од траженог, у обавези је да ревидира активности, односно планирани број медијских садржаја и спецификацију трошкова, унесе их у Образац 1а и достави без одлагања Градској управи за финансије, односно обавештење о томе да одустају од средстава која су им додељена. 

Образац 1а се објављује на интернет презентацији града Чачка.

Након потписивања Уговора, а најкасније осам дана пре почетка објављивања/емитовања медијског садржаја, односно пре реализације догађаја, корисник средстава доставља Градској управи за финансије изјаву о објављивању/емитовању произведеног медијског садржаја чија је садржина и форма дата на Обрасцу 6 који се објављује се на веб презентацији града Чачка, односно изјаву о реализацији планираних активности чија је садржина и форма дата на Обрасцу 7 који се објављује се на веб презентацији града Чачка.
11. Извештај о спроведеним активностима
Корисник средстава доставља органу који је доделио средства наративни и финансијски извештај на Обрасцу 2 најкасније 30 дана од дана реализације пројекта.

Образац 2 се објављује на интернет презентацији града Чачка.
Корисници који су добили средства у износу већем од 1.200.000,00 динара уз наративни и финансијски извештај достављају извештај овлашћеног ревизора, најкасније у року од 60 дана од дана реализације пројекта. 

Корисници средстава уз наративни и финансијски извештај достављају снимак објављеног медијског садржаја на преносивом дигиталном медију.

Кориснику средстава који није у року и у прописаној форми доставио извештај о реализацији пројекта и кориснику који је ненаменски користио додељена средства орган упућује захтев за повраћај средстава са припадајућом каматом обрачунатом од дана преноса средстава за реализацију пројекта до дана повраћаја средстава.

***

Владан Милић обавестио је чланове Градског већа да је одлучено по свим тачкама дневног реда, па је 40. седницу Градског већа закључио у 14,29 минута.

ПРЕДСЕДАВАЈУЋИ СЕДНИЦОМ
Владан Милић

Записник са 41. седнице Градског већа усвојен је на 42. седници Градског већа број 06-47/2026-III од 20. марта 2026. године.


